**Informatīvais ziņojums**

**par 2022. gada 20.-21. janvāra neformālajā Eiropas Savienības vides ministru sanāksmē izskatāmajiem jautājumiem**

2022. gada 20.-21. janvārī notiks neformālā Eiropas Savienības (turpmāk – ES) vides ministru sanāksme (turpmāk – neformālā sanāksme) Francijā, Amjēnā.

Neformālajā sanāksmē ir plānotas ministru diskusijas par aktuāliem vides un enerģētikas politikas jautājumiem, tostarp ilgtspējīgas ķīmijas politikas un mežu apsaimniekošanas un atmežošanas politikas jautājumiem. Diskusiju dokumenti par darba kārtības jautājumiem informatīvā ziņojuma sagatavošanas brīdī vēl nav pieejami.

Francijas prezidentūras ES Padomē prioritātes vides jomā ir:

* virzība uz klimatneitrālu ekonomiku, turpinot darbu pie pakotnes “Gatavi mērķrādītājam 55 %” (turpmāk - “*Fit for 55*”)[[1]](#footnote-2);
* bioloģiskā daudzveidība, gatavojoties ANO Bioloģiskās daudzveidības konvencijas 15. Pušu sanāksmes otrajai sesijai, kuras galvenais jautājums ir jauna globāla bioloģiskās daudzveidības saglabāšanas satvara (*Global Biodiversity Framework*) pieņemšana, un organizējot diskusijas par Eiropas Komisijas sagaidāmo priekšlikumu dabas aizsardzības mērķiem ES;
* aprites ekonomika, turpinot darbu pie Bateriju regulas projekta[[2]](#footnote-3) un Regulas projekta par atkritumu sūtījumiem[[3]](#footnote-4), kā arī organizējot diskusijas par jaunām iniciatīvām aprites ekonomikas un ilgtspējīgu produktu veicināšanai;
* tīra vide, turpinot darbu pie Regulas noturīgu organisko piesārņotāju ierobežošanai[[4]](#footnote-5), gatavojoties ķīmisko vielu un atkritumu jomas konvenciju pušu sanāksmēm, kā arī organizējot diskusijas par jaunām Eiropas Komisijas iniciatīvām vides piesārņojuma un piesārņojošo vielu emisiju ierobežošanai

**Latvijas nostāja Francijas prezidentūras ES Padomē prioritārajos jautājumos.**

Latvija uzsver, ka diskusijās saistībā ar pakotnē *“Fit for 55”* iekļautajiem tiesību aktu grozījumu priekšlikumiem ambīciju vērienīgumam vajadzētu būt vadošajam principam. Lai gan sarunas par pakotnes *“Fit for 55”* priekšlikumiem ir virzījušās uz priekšu atšķirīgā tempā, svarīgi pakotnes priekšlikumus skatīt vienlaikus, ņemot vērā to savstarpējo saikni un mijiedarbību, un kopējo ietekmi uz nozarēm. Vienlaikus būtiska loma būs kvalitatīvām un izsvērtām sarunām un lēmumiem iepretim sasteigtai vispārējai vienošanās, ņemot vērā koplēmuma procedūras specifiku.

Latvija atbalsta, ka ANO Bioloģiskās daudzveidības konvencijā tiek izstrādāts jauns globāls satvars bioloģiskās daudzveidības saglabāšanai, tajā skaitā labākai bioloģiskās daudzveidības apsvērumu integrēšanai citu nozaru politikā. Lai sasniegtu jaunus mērķus un uzdevumus un apturētu bioloģiskās daudzveidības izzušanu, būs nepieciešama finanšu, cilvēku, tehnisko un institucionālo resursu mobilizēšana un pieejamo resursu efektīva izmantošana.

Latvija atzinīgi vērtē Eiropas Komisijas darbu pie ES Aprites ekonomikas rīcības plāna īstenošanas un aprites ekonomikas koncepta integrāciju visos ekonomikas sektoros. Aprites ekonomikas principu nostiprināšana rūpniecības sektorā ir nozīmīga pārejā no atkritumu uz resursu apsaimniekošanu. Tādā veidā tiks veicināta ES konkurētspēja otrreizējo materiālu tirgū, ražojot un piedāvājot pasaules tirgum ilgtspējīgus produktus un pakalpojumus. Atbalstām pasākumus zaļmaldināšanas samazināšanai, veicinot patiesas informācijas, arī par preču zaļumu, nodrošināšanu. Latvija pozitīvi vērtē Francijas prezidentūras ambīcijas attiecībā uz Bateriju regulas projekta turpmāko virzību, vienlaikus aicinot šajā procesā pievērst īpašu uzmanību bateriju atkritumu apsaimniekošanas jautājumiem, un dalībvalstu izveidoto ražotāju atbildības sistēmu saglabāšanai un darbības nodrošināšanai bateriju atkritumu apsaimniekošanas jomā.

Latvija kopumā atbalsta virzību uz nulles piesārņojumu. Ķīmisko vielu politikas jomā Latvija atbalsta vispārējo riska pārvaldības pieejas paplašināšanu, lai samazinātu plaša patēriņa produktu ražošanā tādu ķīmisko vielu izmantošanu, kas izraisa vēzi, gēnu mutācijas, ietekmē reproduktīvo vai endokrīno sistēmu vai ir noturīgas un bioakumulatīvas. Īpaša vērība būtu jāvelta koordinācijas mehānismu efektivitātes uzlabošanai starp dažādām jomām un politikām, lai sasniegtu izvirzītos mērķus. Vienlaikus nepieciešams ņemt vērā konkrētu iniciatīvu ietekmi uz uzņēmumu konkurētspēju, īpaši mazo un vidējo uzņēmumu.

**Latvijas delegācijas vadītājs**: Andris Ķēniņš, Vides aizsardzības un reģionālās attīstības ministrijas valsts sekretāra vietnieks vides aizsardzības jautājumos;

**Delegācijas dalībnieki**: Dagnis Dubrovskis, Vides aizsardzības un reģionālās attīstības ministrijas valsts sekretāra vietnieks klimata politikas jautājumos;

Anna Popkova, Vides aizsardzības un reģionālās attīstības ministrijas nozares padomniece.

Vides aizsardzības un reģionālās attīstības ministrs A.T.Plešs

Valsts sekretārs E. Balševics

1. <https://ec.europa.eu/commission/presscorner/detail/lv/IP_21_3541> [↑](#footnote-ref-2)
2. <https://eur-lex.europa.eu/legal-content/LV/TXT/HTML/?uri=CELEX:52020PC0798&from=LV> [↑](#footnote-ref-3)
3. <https://eur-lex.europa.eu/legal-content/LV/TXT/?qid=1641310075002&uri=CELEX%3A52021PC0709> [↑](#footnote-ref-4)
4. <https://eur-lex.europa.eu/legal-content/LV/TXT/?uri=CELEX:52021PC0656> [↑](#footnote-ref-5)